Proteas moet aanbeweeg ná Engeland-loesingFaf du Plessis. Foto: Cricinfo. Dit is nie die manier waarop jy begin wat saak maak nie, maar hoe jy dinge eindig. En Suid-Afrika se Faf du Plessis glo sy span kan net beter word ná gister se nederlaag van 104 lopies teen Engeland op die Oval. Die Proteas het aanvanklik goed geboul om Engeland se grofgeskut tot 311/8 te beperk, maar die Suid-Afrikaners se lopiejaagtog het sleg begin toe Jofra Archer vir Hashim Amla teen die kop geboul het. Hoewel Amla later voortgekolf het, het die blitsige Archer (3/27) reeds verwoesting onder die Protea-kolwers gesaai. Quinton de Kock (68) en Rassie van der Dussen (50) het ’n vennootskap van 85 lopies geniet, maar toe Liam Plunkett vir De Kock uitknikker, het die SA kolwers soos ’n pak kaarte getuimel. Hulle is uiteindelik vir 207 lopies uitgeboender. “Jy gaan wedstryde speel waarin jou teenstanders net eenvoudig beter is as jy. Vandag [Donderdag] het Engeland ons in elke aspek (kolf-, boul- en veldwerk) van die spele ore aangesit,” het Du Plessis ná die tyd gesê. “Terwyl ons baie teleurgesteld is, wil ons so gou as moontlik hieruit leer en aanbeweeg.” Du Plessis voel dat Amla se besering ná die Archer-opslagbal die span van nodige momentum met die kolf beroof het. “Wanneer jy ’n groterige telling jaag, is ’n goeie begin met die kolf baie belangrik. Met Hashim wat die veld weens mediese redes verlaat het en ek en Aiden wat vinnig ná mekaar uitgehaal is, was ons onder kwaai druk. Wanneer jy drie paaltjies plat is, lyk 312 lopies baie ver weg.” Du Plessis sê dat die kolfblad goed was en dat dit ’n doelbewuste plan was om die boulwerk met Imran Tahir te open. Die 40-jarige draaibalbouler het in die eerste boulbeurt van die wedstryd toegeslaan toe hy vir Jonny Bairstow uitgeknikker het. “Dit is iets waaraan ons vir die eerste keer verlede jaar gedink het,” sê Du Plessis oor die Protea-planne om die boulwerk met Tahir te open. “Op die Oval kies baie kapteins om met naatboulers te begin, omdat toestande normaalweg die snelboulers bevoordeel. Ek het egter gemeen ons staan ’n beter kans met Imran om ’n vinnige paaltjie te kry – bloot omdat dit iets anders is.”